Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea tistieden kummenti mingħand il-partijiet interessati kollha dwar l-impenji ppreżentati minn Gazprom sabiex jiġi indirizzat it-tħassib tal-Kummissjoni dwar il-kompetizzjoni rigward is-swieq tal-gass fl-Ewropa Ċentrali u tal-Lvant. L-impenji se jippermettu li jkun hemm flussi transfruntiera tal-gass bi prezzijiet kompetittivi. Il-Kummissarju inkarigata mill-politika tal-kompetizzjoni Margrethe Vestager qalet: “Nemmnu li l-impenji ta' Gazprom se jippermettu li jkun hemm fluss liberu ta' gass fl-Ewropa Ċentrali u tal-Lvant bi prezzijiet kompetittivi. Huma jindirizzaw it-tħassib tagħna dwar il-kompetizzjoni u jipprovdu soluzzjoni u li tħares 'il quddiem f'konformità mar-regoli tal-UE. Fil-fatt, jgħinu biex ikun hemm integrazzjoni aħjar tas-swieq tal-gass fir-reġjun. Dan huwa importanti għal miljuni ta' Ewropej li jiddependu fuq il-gass biex isaħħnu d-djar tagħhom u jkollhom karburant għan-negozji tagħhom. Issa rridu nisimgħu l-fehmiet tal-klijenti u ta' partijiet ikkonċernati oħrajn u se nikkunsidrawhom bir-reqqa qabel ma nieħdu xi deċiżjoni." Gazprom hija l-fornitur tal-gass dominanti f'għadd ta' pajjiżi tal-Ewropa Ċentrali u tal-Lvant. F'April 2015, il-Kummissjoni bagħtet Dikjarazzjoni ta' Oġġezzjonijiet fejn esprimiet l-opinjoni preliminari tagħha li Gazprom kienet qed tikser ir-regoli tal-antitrust tal-UE billi kienet qed tapplika strateġija ġenerali ta' diviżjoni bejn tas-swieq tal-gass tal-Ewropa Ċentrali u dawk tal-Ewropa tal-Lvant. Fil-fehma tal-Kummissjoni, l-impenji li qed toffri Gazprom ikopru t-tħassib tagħha dwar il-kompetizzjoni. Jgħinu biex is-swieq tal-gass tal-Ewropa Ċentrali u dawk tal-Ewropa tal-Lvant jintegraw aħjar, biex b'hekk il-gass ikun jista' jiċċirkola liberament bi prezzijiet kompetittivi. B'mod partikolari, il-Kummissjoni tikkunsidra li l-impenji ta' Gazprom jissodisfaw l-objettivi tagħha rigward kull tħassib dwar il-kompetizzjoni, jiġifieri billi jiżguraw li: Il-Kummissjoni issa qed tistieden lill-partijiet ikkonċernati kollha biex jippreżentaw il-fehmiet tagħhom dwar l-impenji fi żmien seba' ġimgħat mill-pubblikazzjoni tagħhom f'Il-Ġurnal Uffiċjali. Wara li tqis il-kummenti li tirċievi, il-Kummissjoni mbagħad tifforma opinjoni finali dwar jekk l-impenji humiex mod sodisfaċenti biex jiġi indirizzat it-tħassib tal-Kummissjoni rigward il-kompetizzjoni. Jekk dan ikun il-każ, il-Kummissjoni tista' tadotta deċiżjoni li tagħmel l-impenji legalment vinkolanti fuq Gazprom (skont l-Artikolu 9 tar-Regolament tal-UE 1/2003 dwar l-antitrust). Jekk kumpanija tikser dawn l-impenji, il-Kummissjoni tista' timponi multa sa 10 % tad-dħul mill-bejgħ dinji tal-impriża, mingħajr ma jkollha tagħti prova ta' ksur tar-regoli tal-UE dwar l-antitrust. B'mod iktar ġenerali, il-kompetizzjoni effettiva fis-swieq tal-gass tal-Ewropa Ċentrali u tal-Lvant ma tiddependix biss fuq l-eżekuzzjoni tar-regoli tal-kompetizzjoni tal-UE iżda wkoll fuq l-investiment fid-diversifikazzjoni tal-forniment tal-gass, leġiżlazzjoni Ewropea u dik nazzjonali mmirati tajjeb u l-implimentazzjoni kif xieraq tagħhom. Għalhekk hija prijorità ewlenija tal-Kummissjoni li tibni Unjoni Ewropea tal-Enerġija. Dettalji dwar l-impenji ta' Gazprom Id-Dikjarazzjoni ta' Oġġezzjonijiet tal-Kummissjoni stabbilixxiet tliet elementi ewlenin ta' tħassib dwar il-kompetizzjoni. L-impenji ta' Gazprom jindirizzaw dan it-tħassib. Hija ħadet l-impenn li tosserva l-impenji għal tmien snin. 1) L-abilitazzjoni tal-fluss liberu tal-gass fl-Ewropa Ċentrali u tal-Lvant. Il-Kummissjoni għandha tħassib li Gazprom imponiet restrizzjonijiet territorjali fil-ftehimiet ta' forniment tagħha mal-bejjiegħa bl-ingrossa u ma‘ xi klijenti industrijali fi tmien Stati Membri (il-Bulgarija, ir-Repubblika Ċeka, l-Estonja, il-Latvja, il-Litwanja, il-Polonja, l-Ungerija u s-Slovakkja). Dawn ir-restrizzjonijiet jostakolaw il-kummerċ liberu tal-gass fl-Ewropa Ċentrali u l-Ewropa tal-Lvant. Gazprom impenjat ruħha li tneħħi l-ostakli kuntrattwali kollha għall-fluss liberu tal-gass fis-swieq tal-gass fl-Ewropa Ċentrali u tal-Lvant. Barra minn hekk, impenjat ruħha biex tieħu passi attivi sabiex ikunu integrati aħjar: 2) Prezzijiet tal-gass żgurati fl-Ewropa Ċentrali u tal-Lvant Il-Kummissjoni kienet imħassba li r-restrizzjonijiet territorjali ppermettew li Gazprom tifred is-suq, u bħala riżultat setgħet kienet kapaċi ssegwi politika ta' prezzar eċċessiv f'ħames Stati Membri (il-Bulgarija, l-Estonja, il-Latvja, il-Litwanja u l-Polonja). Gazprom impenjat ruħha li tintroduċi għadd ta' bidliet importanti fil-klawżoli ta' rieżami tal-prezz kuntrattwali tagħha biex tiżgura prezzijiet kompetittivi tal-gass f'dawn ir-reġjuni: 3) Jitneħħew ir-rekwiżiti miksubin permezz tal-pożizzjoni dominanti tagħha fis-suq Fl-aħħar nett, il-Kummissjoni għandha tħassib li Gazprom sfruttat il-pożizzjoni dominanti tagħha fis-suq tal-provvista tal-gass biex tikseb vantaġġi marbuta mal-aċċess għall-infrastruttura tal-gass jew il-kontroll tagħha. Id-Dikjarazzjoni ta' Oġġezzjonijiet esprimiet tħassib rigward il-proġett South Stream fil-Bulgarija u l-pipeline Yamal fil-Polonja. Fir-rigward tal-pipeline Yamal, l-investigazzjoni tal-Kummissjoni wriet li s-sitwazzjoni ma tistax tinbidel permezz ta' din il-proċedura antitrus minħabba l-impatt ta' ftehim intergovernattiv bejn il-Polonja u r-Russja. Sabiex tindirizza aħjar il-ftehimiet intergovernattivi fil-futur, fi Frar 2016 il-Kummissjoni ppreżentat proposta leġiżlattiva biex il-ftehimiet intergovernattivi jkunu soġġetti għal skrutinju minn qabel mill-Kummissjoni. Il-proposta ġiet adottata mill-Parlament Ewropew fit-2 ta' Marzu 2017 u bħalissa tinsab pendenti mal-Kunsill (ara wkoll l-Istqarrija għall-Istampa tal-Kummissjoni li tilqa' l-ftehim politiku milħuq f'Diċembru 2016). Ara wkoll l-Iskedi Informattivi speċifiċi għall-pajjiżi li jispjegaw kif l-impenji għandhom jibbenefikaw lil kull wieħed mill-Istati Membri kkonċernati: il-Bulgarija, ir-Repubblika Ċeka, l-Estonja, il-Latvja, il-Litwanja, il-Polonja, l-Ungerija u s-Slovakkja. It-test sħiħ tal-impenji huwa disponibbli wkoll fuq is-sit web tal-Kompetizzjoni tal-Kummissjoni. Sommarju tal-impenji proposti se jiġi ppubblikat f'Il-Ġurnal Uffiċjali tal-UE. Iktar tagħrif, huwa disponibbli fuq is-sit web tal-Kompetizzjoni tal-Kummissjoni, fir-reġistru pubbliku tal-każijiet taħt in-numru tal-każ 39816.